KIRJALLINEN KYSYMYS P-0278/01 esittäjä(t): Jean-Charles Marchiani (UEN) komissiolle. Euroopan unionin tuet ystävyyskuntatoiminnalle.



Virallinen lehti nro 187 E , 03/07/2001 s. 0211 - 0212



KIRJALLINEN KYSYMYS P-0278/01 esittäjä(t): Jean-Charles Marchiani (UEN) komissiolle (2. helmikuuta 2001) Aihe: Euroopan unionin tuet ystävyyskuntatoiminnalle Euroopan parlamentti teki vuonna 1989 aloitteen perustaa budjettikohta, josta tuetaan Euroopan ystävyyskuntia. Paitsi että näillä Euroopan unionin tuilla edistetään unionin maiden kansalaisten suhteita, ne ovat myös ratkaisevampia kuin koskaan sekä paikallisten jokapäiväisten toimien että maiden, alueiden ja kulttuurien välisen vaihdon kannalta. Komissio ilmoitti kuitenkin kesän 2000 lopussa antamassaan tiedonannossa, että määrärahojen puutteen vuoksi vuoden 2000 ohjelma päättyy suunniteltua aikaisemmin. Toisaalta näytti, että käyttöön otettaisiin valikoivampi ja monimutkaisempi menettely komission käsittelemien hakemusten määrän vähentämiseksi. Eikö komissio päinvastoin katso, että laajan eurooppalaisen ystävyyskuntatoiminnan saaman menestyksen vuoksi varainhoitovuoden 2002 alustavassa talousarvioesityksessä olisi ehdottomasti ehdotettava huomattavaa lisäystä eurooppalaiselle ystävyyskaupunkitoiminnalle osoitettuihin määrärahoihin? Voiko komissio vahvistaa meille aikomuksensa varmistaa, että mahdollisimman monet ja erityisesti pienet kunnat voivat jättää hakemuksensa ja että sillä on tätä varten riittävät keinot hakemusmenettelyn parantamiseksi, helpottamiseksi ja nopeuttamiseksi? Voiko komissio kertoa meille, millä perusteella se on päätynyt ehdottamaan toimia, jotka ovat selvästi epäsuotuisia Euroopan kuntien ystävyystoiminnalle? Viviane Redingin komission puolesta antama vastaus (28. maaliskuuta 2001) Komissio on tietoinen ystävyyskaupunkialoitteen merkityksestä ja arvioi, että menestyäkseen tällaisen menettelyn hallinnoinnin on oltava tehokasta ja avointa. Hakemusten käsittelyajat ovat huomattavasti pidentyneet, koska viime vuosina niiden määrä on lisääntynyt merkittävästi. Pyydettyjen tukien määrä oli suurempi kuin talousarviossa tuille varattu määrä. Jotta tätä aloitetta voitaisiin hallinnoida paremmin kaikilla tasoilla (valintavaiheessa, tukien jakamisessa vuoden aikana, asiakirjojen nopeassa käsittelyssä), komissio on päättänyt kuultuaan ystävyyskaupunkitoiminnan edistämisessä aktiivisia järjestöjä ottaa vuonna 2001 käyttöön ehdotuspyyntömenettelyn, jollaista käytetään yleisesti komission tukien hallinnoinnissa. Kyseinen menettely ottaa huomioon ystävyyskaupunkien erityisominaisuudet, ja se on määritetty siten, että laaja osallistuminen on mahdollista kunnan koosta riippumatta ja käytettävissä olevat resurssit jakautuvat tasapuolisesti pitkin vuotta. Uutta menettelyä arvioiva kokous on suunniteltu järjestettäväksi sitä edustavien järjestöjen kanssa vuoden 2001 aikana. Komissio pitää ystävyyskaupunkitoimintaa merkittävänä osallistuvan ja aktiivisen eurooppalaisen kansalaistoiminnan syntymiselle. Kun vuoden 2002 alustavaa talousarvioesitystä varten arvioidaan ystävyyskaupunkitoimintaan varattavien määrärahojen määrää, huomioon otetaan käynnissä oleva niiden rajoitusten arviointi, joita komissio yleensä kohtaa alustavan talousarvion laatimisen yhteydessä.